Ben Komproe

**Bernhard Maximiliaan Johan (Ben) Komproe** (☆ 22 di òktober 1942 na Willemstad – † 11 di òktober 2004 na Otrobanda) tabata un polítiko di Kòrsou. Den gabinete Godett e tabata Minister di Hustisia i brevemente (binti dia) promé Minister di Antia Hulandes.

## Biografia
Ben Komproe a nase na Kòrsou komo yu di un tata sürnameño. E tabata un sosialista pashoná.. Promé ku su karera polítiko, e tabata direktor di asuntunan marítimo na Kòrsou.

E tabata miembro di partido Frente Obrero (FOL) i tabata den elekshon 2003 number sinku riba e lista. Ora cu e lider di e partido, Anthony Godett, no por a wordo nombra komo formadó di gobièrnu debí na un investigashon hudisial, gobernador Goedgedrag a nombra Komproe komo formadó di e gabinete Godett. Despues di esaki, e tabata temporalmente promé minister di Antia Hulandes, esta di 22 di yüli pa 11 di ougùstùs 2003. Komproe a wòrdu duna òrdu pa okupa un kamber banda di e Godettnan den e sentro di gobièrnu Fort Amsterdam. Di e manera aki nan por a dun’é instrukshonnan kon miembronan di partido mester wòrdu reskatá for di e garanan di hustisia. E puesto aki despues a keda tuma pa Mirna Louisa-Godett, ruman muhé di Anthony Godett. 

## Minister di Hustisia
Komproe tabata minister di Hustisia di ougùstùs 2003 te ku aprel 2004. Durante su mandato komo minister di Hustisia, el a duna instrukshon na *Recherche Samenwerkingsteam* (RST) pa deskontinuá un investigashon riba su ruman Hedwig Komproe. Tambe el a pensa ku RST mester konsistí di mas antiano. Na 2003 ainda e tim tabata konsisti di un mayoria di hulandes oropeo. Komproe a deklará ku el a informa su kolega hulandes Donner di esaki durante un konsulta hudisial na Den Haag. Transferí konosementu na detektivenan lokal tambe ta un tarea di RST, pero esey tabata sosodé muchu tiki, Komproe a pensa. ‘E hulandesnan ta muchu na mando ainda denter di RST,’ Komproe a duna di konosé. E tabata ke pa mas antiano forma parti di e maneho di e ekiponan na Kòrsou i Sint Maarten.

Na yanüari 2004, el a konfrontá ministerio públiko i a menasá di kita prokurador general Dick Piar for di trabou. Sin Komproe su konosementu, Piar a almorsá ku e ministernan hulandes De Graaf (relashonnan di reino) i Donner (hustisia).

Es mas, ora a bira konosí ku Komproe a abusá di su posishon pa tene su kolega miembro di partido i finansista prinsipal di FOL Nelson Monte pafó di prizòn, el a risibí un voto di deskonfiansa den parlamento di Antias Hulandes. Esaki a kondusí na e kaida di e gabinete Godett dia 5 di aprel 2004.

Despues di su retiro, a habri un investigashon hudisial riba e aktonan di Komproe komo mandatario. Entre otro a investigá e kurso di e susesonan na e bordèl den aire liber Campo Alegre. Ta ser bisá ku Komproe a provee desenas di prostituta di Colombia i  Republika Dominikano ku un lisensia, permitiendo nan biba i traha legalmente na Kòrsou. Tambe el a otorgá fabornan na Giovanni van Ierland, e doño enkarselá di e bordèl. Tambe ta ser bisá ku el a planeá pa prosesá personalmente e petishonnan pa permiso di estadia di prostitutanan y di a pidi un stèmpel pa esaki. Na yüli 2004, hues a dikta ku Komproe no tabata outorisá pa duna un lisensia. Komproe tambe a wòrdu akusá di a purba ilegalmente pa redusí e kastigu di 12 aña di prizòn di van Ierland pa tráfiko internashonal di droga.

## Enkarselashon i morto
Na sèptèmber 2004, Komproe lo tabata pa tuma asiento den Konseho Insular di Kòrsou pa FOL. Sinembargo, dia 6 di sèptèmber el a wòrdu detení riba sospecho di korupshon, falsifikashon, y di ta miembro di un organisashon kriminal. Dia 24 di sèptèmber Komproe su detenshon a keda suspendé despues ku el a bira malu durante e interogashonnan; operashon di emergensia mester a stòp su sangramentu di barika. Despues di e operashon na Sint-Elisabeth Hospital, Komproe a kai den koma i no tabata konsiente mas. El a fayesé dia 11 di òktober 2004 na e edat di 61 aña.

Despues di su morto, su partido FOL a eksigi un investigashon profundo riba morto di Komproe. Segun FOL, e tabata salú ainda ora el a keda detené dia 6 di sèptèmber. Promé minister Etienne Ys tabata prepará pa sostené un investigashon independiente riba e morto di Komproe. Un rapòrt di e Inspekshon di Salubridat Públiko a sugerí ku probablemente el a muri di sangramentu internu debí na strès prolongá, i no di e efektonan di mal kuido médiko den prizòn. Den e rapòrt, e inspektor ta kuestioná e tratamentu médiko di Komproe den prizòn, pero na mes momento ta señalá ku Komproe tabata malu kaba promé ku el a drenta prizòn.